**Csongrád Város Polgármesterétől**

Száma: Fjl/286-1/2024.

Témafelelős: Tóth-Viglási Nóra

**E l ő t e r j e s z t é s**

**Csongrád Városi Önkormányzat Képviselő-testületének**

**2024. március 21.-én tartandó ülésére**

Tárgy: Eurovelo 11 kerékpáros megállóhelyek fejlesztése Csongrád-Csanád Vármegyében - pályázat benyújtása

**Tisztelt Képviselő-testület!**

TOP\_PLUSZ-6.1.4-23 kódszámú, „Aktív turizmus fejlesztése” című pályázat jelenlegi, végleges felhívása 2023. október 09. vált elérhetővé a pályázó, Csongrád Városi Önkormányzat számára.

1. **A pályázati követelmények, tartalmi elemek**

A pályázat lehetőséget biztosít önállóan támogatható tevékenységek keretében az aktív turizmus fejlesztésére az alábbiak szerint:

1. Országos jelentőségű aktív turisztikai hálózatok fejlesztése: legalább 6 megállópontot tartalmazó, egy vagy több vármegyét érintő aktív turisztikai hálózatok fejlesztése (pl. gyalogos, **kerékpáros**, vízi és lovas túratípusok esetében)

a1) az útvonalhálózat és kapcsolódó infrastruktúra fejlesztése (pl. megállóhelyek, pihenőhelyek, be- és kilépési pontok építése, felújítása)

a2) az útvonalhálózat kitáblázása tájékoztató, útjelző és információs táblarendszerrel, valamint nyomvonalfestéssel.

A pályázathoz kapcsolódó, kötelezően megvalósítandó, önállóan nem támogatható tevékenységek:

* Tájékoztató, útjelző, információs táblák kihelyezése.
* Akadálymentesítés.
* Szórt azbesztmentesítés.
* Energiahatékonysági intézkedések.
* Nyilvánosság biztosítása.

A pályázathoz kapcsolódó, választható, önállóan nem támogatható tevékenységek:

* szelektív hulladékgyűjtők beszerzése,
* marketing tevékenység,
* attrakciók közvetlen környezetének fejlesztése,
* család-, és gyermekbarát projektelemek megvalósítása,
* képzési tevékenység,
* túrázásra használható közlekedési eszközök,
* turisztikai célú, közlekedési infrastruktúra fejlesztése (a teljes elszámolható költség 10%)

További speciális előírások, amelyeknek a projekt tartalmának meg kell felelnie:

* kizárólag országos viszonylatban is meghatározó jelentőségű, kiemelkedő turisztikai értékkel bíró attrakció és hálózat létrehozása,
* a megvalósításhoz szükséges humán erőforrásnak rendelkezésre kell állnia,
* a támogatott létesítményeknek az év 270 napján nyitva kell tartaniuk,
* építési beruházás esetén helyszínrajz, vázlatrajz (jelenlegi és tervezett állapot bemutatása) és rövid műszaki leírás kötelező, melyet a támogatási kérelemmel együtt szükséges benyújtani,
* akadálymentesítés – épület bővítése, felújítása, átalakítása esetén a beruházásnak az alábbi akadálymentesítési követelményeknek kell megfelelni:
* az épülethez, szolgáltatáshoz kapcsolódóan legalább egy akadálymentes parkolót,
* az épület főbejáratának vagy egy másik bejárat akadálymentesítését (elérési útvonal biztosításával)
* legalább egy akadálymentes mosdó kialakítását (elérési útvonal biztosításával)
* rehabilitációs környezettervező szakmérnök/szakértő bevonása szükséges: a tervezés során a műszaki dokumentumok részeként akadálymentesítési tervfejezetet szükséges benyújtani. A kivitelezést követően pedig nyilatkozat szükséges az akadálymentesítés megvalósításáról.
1. **Előzmények / a pályázat indokoltsága:**

Az EuroVelo 11 nemzetközi kerékpáros útvonal északi irányból, Jász-Nagykun-Szolnok vármegye felől Csongrádnál lép be a vármegyénk területére. A nyomvonala Csongrád, Csanytelek Baks, Ópusztaszer, Dóc, Sándorfalva, Szeged, Újszentiván, Tiszasziget települések közigazgatási területe és a Tiszasziget-gyálai határátkelőhelyen lép ki hazánkból, Szerbia irányába. Az útvonal változatos, eltérő minőségű árvízi töltésen kialakított útvonalakat, esős időben nehezen járható földes útszakaszt és kerékpárutakat is tartalmaz. Szeged, Újszentiván és Tiszasziget vonatkozásában az EuroVelo 11 és az EuroVelo 13 közös szakaszáról beszélhetünk.

A pályázat célja egy olyan hálózati rendszer kialakítása, melyek a települési önkormányzatok támogatásával hosszú távon fenntartható és további pályázati forrás igénylésével megfelelő alapként szolgál a további fejlesztéshez.

A projekt Csongrád vonatkozásában a 6640 Csongrád, Körös-torok üdülőtelep hrsz.: 6062/1 számú épület (volt gyermektábor) és környezetének felújítását tartalmazza. A fejlesztési területen jelenleg egy régi építési és avult állagú, valamint energetikájú épület áll, mely a pályázó, Csongrád Városi Önkormányzat tulajdonában van.

Az épület jelenleg használaton kívül áll, korábban üdülő és közösségi épület funkcióval használták.

A felújítását az önkormányzat évek óta tervezte, de ezidáig pályázati forrás a felújítására nem állt rendelkezésre.

1. **A projekt célja és tartalmi elemei**

A projekt célja az Eurovelo 11 (továbbiakban EV11) kerékpáros úthálózathoz kapcsolódó fejlesztés, megállóhelyek felújításával, létesítésével, kitáblázásával.

A projekt keretében 7 megállóhely kerül kialakításra, mely az EV11 kerékpáros kör teljes szakaszát lefedik és melyek maximum 15km-es távolságra vannak egymástól. A kerékpáros megállóhelyek Csongrádon, Ópusztaszeren, Sándorfalván, valamint 4, az ATIVIZIG kezelésében lévő területen kerülnek kialakításra.

Fejlesztések / tevékenységek konzorciumi partnerenként:

* **Aktív- és Ökoturisztikai Fejlesztési Központ Nonprofit Kft.**:
* marketing és kommunikációs feladatok ellátása
* turisztikai marketing, országos applikációba történő integrálás
* **Magyar Kerékpáros Szövetség**:
* egységes táblázás megvalósítása, kialakítása
* arculat kialakítása az országos egységes arculathoz igazodva
* szakmai képzés a térségi kerékpáros és túraszervezetek számára
* **Csongrád Megye Fejlesztéséért Nonprofit Kft.**: projektmenedzsment feladatok (a projekt előkészítése és megvalósítása, PET elkészítése)
* **Sándorfalva Városi Önkormányzat**: 1db megállóhely kialakítása a Nádas tó mellett.
* **Ópusztaszer Községi Önkormányzat**: 1db megállóhely kialakítása a Csillagösvény labirintus mellett.
* **Csongrád Városi Önkormányzat**: a volt gyermektábor épületének és környékének teljes felújítása, kerékpáros megállóhely létesítésével.

Az épület teljes körű felújítása valósul meg hőszigeteléssel, akadálymentesítéssel, napelem létesítésével. Kiépítésre kerül egy zárt kerékpártároló és töltőhely az épület teraszán, ezen felül egy zárt, fedett kerékpártároló került betervezésre a nagy értékű kerékpárok megfelelő tárolásához. Az udvaron elhelyezésre kerülnek további kerékpártárolók, szelektív hulladékgyűjtők, valamint egy játszótér padokkal. A területet kerítéssel körbe kerítjük, valamint térfigyelő kamerarendszer kerül telepítésre. A kerítésen kívül parkolók, valamint 1db akadálymentes parkoló és értékmegőrző kerül létesítésre.

A pályázatból kerékpárok, valamint forgalomszámláló gépek kerülnek beszerzésre, kihelyezésre és beüzemelésre.

1. **A pályázat főbb adatai**

A támogatás formája vissza nem térítendő támogatás. A támogatott projekt támogatási intenzitása 100%.

A pályázat konzorciumi formában kerül benyújtásra, a konzorcium vezető: Csongrád Városi Önkormányzat

A pályázat benyújtásának határideje: 2024. március 29.

A projekt teljes tervezett összköltsége: bruttó 562 000 000 Ft

A projekt teljes tervezett összköltsége - Csongrád: bruttó 171 438 669 Ft

A pályázó / konzorcium vezető: Csongrád Városi Önkormányzat

Konzorciumi partnerek:

* Aktív- és Ökoturisztikai Fejlesztési Központ Nonprofit Kft.
* Magyar Kerékpáros Szövetség
* Csongrád Megye Fejlesztéséért Nonprofit Kft.
* Sándorfalva Városi Önkormányzat
* Ópusztaszer Községi Önkormányzat

A projekt tartalmazza a tervezések, az építési beruházások, a játszótéri eszközök, a térfigyelő kamera rendszer, az értkékmegőrző, a kerékpárok, a kerékpáros szervízpontok beszerzésének és telepítésének, a kerékpárút javítások, a marketing, a forgalom számláló eszközök, valamint a táblázások teljes költségét.

**Határozati javaslat**

Csongrád Városi Önkormányzat Képviselő-testülete megtárgyalta a TOP\_PLUSZ-6.1.4-23 kódszámú, „Aktív turizmus fejlesztése” című pályázati felhívásra a „Eurovelo 11 kerékpáros megállóhelyek fejlesztése Csongrád-Csanád Vármegyében - pályázat benyújtása” tárgyú előterjesztést.

1. Csongrád Városi Önkormányzat Képviselő-testülete egyetért azzal, hogy Csongrád Városi Önkormányzat, mint konzorcium vezető támogatási kérelmet nyújtson be a TOP\_PLUSZ-6.1.4-23 kódszámú, „Aktív turizmus fejlesztése” című felhívásra a Eurovelo 11 kerékpáros megállóhelyek fejlesztése Csongrád-Csanád Vármegyében fejlesztésére.
2. A támogatási kérelem keretében megvalósítani tervezett projekt összköltsége bruttó: 562 000 000 Ft, azaz ötszázhatvankettőmillió forint, amelyhez Csongrád Városi Önkormányzat 100%-os mértékű támogatást igényel. A támogatási összegből a Csongrád Városi Önkormányzat költségvetési során szereplő összeg bruttó 171 438 669 Ft.
3. Csongrád Városi Önkormányzat Képviselő-testülete egyetért azzal, hogy a pályázati projekt konzorciumi együttműködésében a vezető partner, egyben a fő pályázó Csongrád Városi Önkormányzat legyen, konzorciumi partnerek pedig az Aktív- és Ökoturisztikai Fejlesztési Központ Nonprofit Kft., a Magyar Kerékpáros Szövetség, Csongrád Megye Fejlesztéséért Nonprofit Kft., Sándorfalva Városi Önkormányzat, Ópusztaszer Községi Önkormányzat.
4. A Képviselő-testület felhatalmazza a polgármestert a Konzorciumi megállapodás aláírására.
5. A Képviselő-testület felhatalmazza a polgármestert a támogatási kérelem elkészítésére, benyújtására, valamint a támogatási kérelem benyújtásához szükséges dokumentumok aláírására.
6. Az Önkormányzat vállalja a támogatási kérelemben szereplő cél megvalósításával összefüggő jogok és kötelezettségek gyakorlását.

Felelős: polgármester

Határidő: pályázat benyújtási határideje

A határozatról értesítést kap:

1. A Képviselő-testület tagjai
2. Fejlesztési és Üzemeltetési Iroda
3. Gazdálkodási Iroda

Csongrád, 2024. március 14.

 Bedő Tamás

 polgármester